b'\n_START_ARTICLE_\nDvojec s krmarjem\n_START_PARAGRAPH_\nDvojec s krmarjem je v veslanju izraz za \xc4\x8doln, v katerem sta dva vesla\xc4\x8da, ki poganjata \xc4\x8doln vsak s svojim veslom, ki ga dr\xc5\xbeita z obema rokama eden na levi, drugi pa na desni strani \xc4\x8dolna. Izraz pove tudi, da je v takem \xc4\x8dolnu tretji \xc4\x8dlan posadke, imenovan krmar, ki s krmilom usmerja \xc4\x8doln._NEWLINE_Krmar vedno gleda v smeri vo\xc5\xbenje, lahko pa sedi na krmi za obema vesla\xc4\x8dema ali v novej\xc5\xa1ih \xc4\x8dolnih le\xc5\xbei v premcu \xc4\x8dolna pred vesla\xc4\x8dema. Minimalna te\xc5\xbea krmarja mora biti 55 kg._NEWLINE_Dvojec s krmarjem je ena najte\xc5\xbejih disciplin v veslanju, zato jo zadnje \xc4\x8dase jo marsikje opu\xc5\xa1\xc4\x8dajo; tudi v Sloveniji ni posadk v tej disciplini._NEWLINE_Do leta 1992 je bil dvojec s krmarjem ena od olimpijskih disciplin, po tem letu pa je ni ve\xc4\x8d na sporedu. V tej disciplini se \xc5\xa1e vedno tekmuje na svetovnih prvenstvih.'